Urmareste Modifică dimensiunea fontului: Play

Iaşi, 24 feb /Agerpres/ - Eurodeputatul Cătălin Ivan i-a cerut vineri, într-o conferinţă de presă susţinută la Dobrovăţ, liderului PSD Liviu Dragnea să iasă public pentru a lămuri situaţia sa în partid, el afirmând că declaraţiile cu privire la faptul că el nu mai era membru al PSD au consecinţe "foarte serioase şi foarte grave" cu privire la banii alocaţi de către PE grupului europarlamentarilor social-democraţi români.



"Îi cer domnului Dragnea să mă cheme la partid cu toate documentele. Poate este dezinformat. Poate nu se convinge pe informaţii neverificate. Să spunem că a fost scăpare, o situaţie tensionată. Putem găsi scuze, dar e grav ce a declarat domnul Liviu Dragnea", a spus eurodeputatul Cătălin Ivan, în cadrul unei conferinţe de presă susţinută vineri la Dobrovăţ,



Ivan, care a precizat că este membru al PSD Dobrovăţ, organizaţie care se află în judeţul Iaşi, a spus că declaraţiile lui Liviu Dragnea, conform căruia nu ar mai fi membru al partidului, ar putea avea grave consecinţe politice şi financiare, şi nu numai, la nivel european.



"Liviu Dragnea, în calitate de preşedinte executiv al partidului, care ne-a trecut printr-o aventură europeană cu OUG 13, face o declaraţie foarte gravă care riscă să aruncă PSD şi PES într-un nou scandal european. Îi transmit domnului Liviu Dragnea că această simplă declaraţie, că nu sunt membru PSD de doi ani, are consecinţe foarte serioase şi foarte grave. Domnul Dragnea nu ştie, pentru că nu-l interesează ce se întâmplă la nivel european, dar grupul Social Democraţilor europeni, grupul PSD din Parlamentul European, primesc finanţare din bugetul Uniunii Europene pe câteva criterii, dar criteriul fundamental este cel al (numărului n.red.) membrilor", a declarat Cătalin Ivan.



Europarlamentarul a explicat că, potrivit regulamentului PE, un grup politic primeşte o sumă de bani din bugetul instituţiei, sumă care ulterior e defalcată pe fiecare delegaţie naţională, iar numărul de membri este criteriul principal al algoritmului de alocare a sumelor.



"Este vital pentru alocarea fondurilor în PE dacă PSD are în PE 15 sau 14 membri. Un simplu om în plus sau în minus înseamnă sume foarte mari de bani care au venit la delegaţia PSD sau grupul socialiştilor europeni în aceşti doi ani în care presupune că nu aş fi fost membru. N-are sens să vă spun ce scandal iese pe deturnare de fonduri, în condiţiile în care OLAF, Curtea Europeană de Conturi sunt cu ochii pe fiecare euro, mai ales în această perioadă de criză", a susţinut eurodeputatul Cătălin Ivan.



Conform acestuia, toate cheltuielile ajung să fie verificate "la sânge" de Comisia de Control Bugetar, al cărei vicepreşedinte este.



"Corupţia la nivel european este o problemă foarte gravă. Nu ne jucăm cu aşa ceva. Nu e totuna dacă grupul social democraţilor are un membru în plus sau în minus. Nu e o joacă. Nu poţi să spui 'acum am realizat că Ivan nu era membru de doi ani de zile'. E o copilărie. E o chestiune foarte serioasă pe care domnul Dragnea trebuie să o înţeleagă. (...) Ar trebui întrebat domnul Dragnea dacă în aceşti doi ani a informat grupul socialiştilor din PE că eu nu mai sunt membru de doi ani. Atât PSD cât şi PES au primit funcţii în funcţie de numărul membrilor. Cu cât grupul e mai mare, cu atât (...) se alocă mai mulţi bani, mai multe funcţii, mai multe rapoarte. Să ne spună domnul Dragnea dacă are PSD în PE funcţii care nu i se cuvin, dacă PES are acum funcţii în PE care nu i se cuvin, din moment ce nu mai sunt membru al acestui grup. Domnul Dragnea se poate juca la nivel judeţean, la nivel local, la Teleorman, dar nu ne putem juca cu astfel de declaraţii la nivel european", a mai spus Cătălin Ivan, în cadrul conferinţei de presă.



Europarlamentarul Cătălin Ivan nu mai este membru al Partidului Social Democrat, au susţinut miercuri liderii formaţiunii Liviu Dragnea şi Niculae Bădălău.



Întrebat dacă Ivan a fost exclus de Comitetul Executiv Naţional de miercuri, preşedintele PSD, Liviu Dragnea, a declarat că acesta nu face parte din Partidul Social Democrat, fiind exclus de mai mult timp de Organizaţia sector 1.



"Le-am explicat colegilor mei un lucru foarte important: nu poate fi exclus din partid cineva care nu mai e membru. Dl Cătălin Ivan nu mai e membru al partidului demult. A fost exclus de Organizaţia sectorului 1 de ceva vreme. Deci, nu e cazul", a spus Liviu Dragnea.



Cătălin Ivan a declarat miercuri, pentru AGERPRES, că din 2015 este membru al PSD Dobrovăţ, care aparţine de Organizaţia Judeţeană Iaşi a PSD, fapt care poate fi probat cu procesul verbal întocmit la acea vreme.



"Primirea mea la Dobrovăţ, în organizaţia judeţeană a PSD Iaşi stă în baza unui proces verbal.(...) Este mai bine de un an şi jumătate de când sunt membru la PSD Dobrovăţ. Tot procesul de primire în Organizaţia Judeţeană PSD Iaşi s-a finalizat în acel moment în care Comitetul Executiv Judeţean a luat act de prezenţa mea la PSD Dobrovăţ", a declarat Cătalin Ivan.



Europarlamentarul a afirmat, totodată, că la vremea respectivă au existat discuţii privind mutarea sa de la PSD Dobrovăţ la PSD Iaşi.



"A fost o discuţie cu toţi membrii Comitetului Executiv Judeţean. Există şi un proces verbal. Probabil că domnnul Dragnea a fost indus în eroare de organizaţia PSD sector 1, care a pierdut şirul a câta oară mă exclude. Voi prezenta toate documentele Comitetului Executiv Naţional", a mai declarat miercuri Cătălin Ivan. AGERPRES / (A - autor: Daniela Malache, editor: Marius Frăţilă)